Shoaib Sultan

Mohammad Shoaib Sultan (født 22. desember 1973 i Sargodha, Pakistan) er en norsk organisasjonsmann og politiker for Miljøpartiet De Grønne. 


== Yrkesliv ==
I september 2011 ble Sultan ansatt som rådgiver med ansvar for kartlegging av høyreekstreme miljøer hos Antirasistisk Senter. Fra november 2010 til mars 2011 arbeidet han som sekretariatsleder i Kontaktutvalget mellom innvandrerbefolkningen og myndighetene. Sultan var ansatt som generalsekretær i Islamsk Råd Norge i perioden 2007–2010. Sultan har tidligere arbeidet som informasjonsansvarlig i European Council of Religious Leaders.


== Styreverv ==
Sultan har vært valgt inn som nestleder i Nei til EU og som styremedlem i Nei til atomvåpen i 2015. Han sitter fremdeles i det rådgivende organet til Oslokoalisjonen for tros- og livssynsfrihet.Han har tidligere vært styremedlem i antikrigsbevegelsen Fredsinitiativet, miljø-/klima-organisasjonen Global Migrants for Climate Action og satt i det regjeringsoppnevnte religionpolitiske utvalget som ble ledet av Sturla Stålsett. Han har også sittet i utvalget ved Universitetet i Oslo som utredet et mulig Senter for islamske studier ved universitetet.
Sultan var valgt sekretær i Islamsk Råd Norge i perioden (2002–2005).


== Partipolitisk engasjement ==
Sultan stilte til fylkes- og kommunalvalget i Oslo i 2011 som tredjekandidat for Miljøpartiet De Grønne, og ble valgt som andre vara for Harald August Nissen etter første vara Hanna E. Marcussen. Han stod på 11.-plass på valglisten til Miljøpartiet De Grønne ved Stortingsvalget 2013 i Oslo, og 7. plass ved Stortingsvalget 2017.Sultan ble foreslått av Miljøpartiet De Grønne som partiets ordførerkandidat til fylkes- og kommunevalget i Oslo i 2015. Miljøpartiet De Grønne fikk innvalgt fem representanter i bystyret, deriblant Sultan. Han satt der som medlem av finanskomiteen. I perioden 2019−2023 er han varamedlem av finansutvalget.


=== 17. mai-komitéen ===
Sultan satt i Oslos 17. mai-komité fra 2012, og ble 2013 valgt til leder for komitéen. Vervet fikk hets i sosiale medier, men han fikk støtte fra Oslos ordfører, Fabian Stang, og varaordfører Libe Rieber-Mohn. I perioden 2015-2019 er Sultan fortsatt medlem av komitéen.


== Integreringsdebatten ==
Han har vært aktiv i integreringsdebatten, og skrevet en rekke artikler om dette og flere andre temaer. Sammen med Øyvind Strømmen skrev han i 2007 en artikkel i Samtiden som advarte mot høyre-ekstrem terrorisme og ble i debatt beskyldt for at han maksimerte trusselen fra påstått høyre-ekstremisme.


== Utdanning ==
Sultan gikk på videregående skole ved Nes videregående skole i Årnes.
Han har en bachelorgrad i statsvitenskap fra Colorado State University i Colorado, USA. Han har også en Master of business administration med fagområdene finans og ledelse fra samme universitet.


== Bibliografi ==
Staten, kirken og muslimene i Njål Høstmælingen, Tore Lindholm og Ingvill T. Plesner (red.): Stat, kirke og menneskerettigheter. Oslo: Abstrakt forlag 2006, s. 140-153.
Den islamske humanismen – utopi eller fakta? (Kirke og kultur 02, 2007)
The Muslims of Norway (Foreign Affairs: 27.07, 2011)
Forfølgelse av kristne i muslimske land (Kirke og kultur 02, 2012) s.107-114
Blasfemiske lover i Pakistan (Kirke og kultur 04, 2012) s. 350-356
Islam, muslimer og humor i I P.  K. Botvar, A.  K. Gresaker & O. Hovdelien (red.), Ingen spøk: En studie av religion og humor: Oslo: Cappelen Damm Akademisk 2019 s. 163–177


== Referanser ==


== Eksterne lenker ==


=== Bidrag til publikasjoner ===
Muslimer i statskristendommens land, i Didrik Søderlind (red.): Farvel til statskirken? En debattbok om kirke og stat. Oslo: Humanist forlag 2005, s. 83-92
Mediene hetser norske muslimer (Samtiden 01, 2006)
Muslims in Britain - 2007 (Report for the European Council of Religious Leaders meeting in Birmingham - 2007)
Høyreekstremisme i Norge (rapport fra Antirasistisk Senter, 2012)
Medlemskap i norske moskeer I Ingunn Folkestad Breistein og Ida Marie Høeg (red.) : Religionsstatistikk og medlemsforståelse. Trondheim: Akademika forlag 2012, s. 165-180.


=== Debattinnlegg ===
Retten til å såre
Ytringsfriheten er ikke absolutt
Israels Gud og Allah i Norge
Guds sanne ord